Пры ўтварэнні найменяў, якія абазначаюць асобу, у прыватнасці, паводле роду занятку, найбольшую актыўнасць мае суфікс –ар (агульнаславянскі суфікс –arjo змяніўся на беларускай глебе на –ар, дзе пад уплывам фанетычных прычын адбылося зацвярдзенне р): бляхар “майстар, які вырабляе рэчы з бляхі; той, хто крые бляхай дах”, гантар, гафтар, крамар, кухар, млынар, пушкар, гандляр (але: гарбар, грабар, рымар, друкар праніклі з нямецкай мовы ўжо з суфіксам -er). Са значэннем жаночага полу ўтвараюцца назоўнікі пры дапамозе суфікса –к: бухгалтарка, гандлярка, мулярка, малярка, штукарка і інш.